Document ID: 31978D0688

31978D0688
L 233/15
SLUŽBENI LIST EUROPSKE UNIJE
25.07.1978.
ODLUKA VIJEĆA
od 25. srpnja 1978.
o osnivanju Savjetodavnog odbora za osposobljavanje stomatologâ
(78/688/EEZ)
VIJEĆE EUROPSKIH ZAJEDNICA,
uzimajući u obzir Ugovor o osnivanju Europske ekonomske zajednice,
uzimajući u obzir nacrt Odluke koji je podnijela Komisija,
budući da se Vijeće u svojoj Rezoluciji od 6. lipnja 1974. o uzajamnom priznavanju diploma, svjedodžbi i ostalih dokaza o formalnim kvalifikacijama izjasnilo u korist osnivanja savjetodavnih odbora;
budući da je, u kontekstu uzajamnog priznavanja diploma, svjedodžbi i ostalih dokaza o formalnim kvalifikacijama u stomatologiji, važno osigurati usporedivo visok standard osposobljavanja;
budući da je, radi doprinosa ostvarivanju ovoga cilja, poželjno osnovati Savjetodavni odbor koji će savjetovati Komisiju,
ODLUČILO JE:
Članak 1.
Pri Komisiji se osniva Savjetodavni odbor za osposobljavanje stomatologâ, u daljnjem tekstu: „Odbor”.
Članak 2.
1. Zadaća je Odbora pružanje pomoći u osiguranju usporedivo visokog standarda osposobljavanja stomatologâ u Zajednici kako u pogledu osposobljavanja kliničkih stomatologa, tako i stomatologâ specijalista.
2. Odbor obavlja ovaj zadatak posebice na sljedeće načine:
-
razmjenom sveobuhvatnih informacija o metodama osposobljavanja te sadržaju, razini i strukturi teorijske i praktične nastave u državama članicama,
-
raspravom i savjetovanjem s ciljem razvijanja zajedničkih pristupa standardu koji je potrebno postići u osposobljavanju stomatologâ i, prema potrebi, strukturi i sadržaju takva osposobljavanja,
-
praćenjem prilagodbe osposobljavanja stomatologâ razvojima u stomatologiji i metodama podučavanja.
3. Odbor priopćuje svoja mišljenja i preporuke Komisiji i državama članicama uključujući, ukoliko to ocijeni primjerenim, prijedloge izmjena članaka koji se odnose na osposobljavanje stomatologâ u Direktivama 78/686/EEZ (1) i 78/687/EEZ (2).
4. Odbor savjetuje Komisiju i o bilo kojem pitanju koje mu Komisija dostavi u vezi s osposobljavanjem stomatologâ.
Članak 3.
1. Odbor se sastoji od tri stručnjaka iz svake države članice, kako slijedi:
-
jednog stručnjaka iz kliničke stomatologije,
-
jednog stručnjaka s relevantnih fakulteta sveučilišta ili usporedivih institucija,
-
jednog stručnjaka iz nadležnih tijela države članice.
2. Svaki član Odbora ima zamjenika. Zamjenici mogu nazočiti sjednicama Odbora.
3. Članove i zamjenike navedene u stavcima 1. i 2. biraju države članice. Članovi iz prve i druge alineje stavka 1. i njihovi zamjenici biraju se na temelju prijedloga iz kliničke stomatologije i relevantnih fakulteta sveučilišta ili usporedivih institucija. Tako izabrane članove i njihove zamjenike Vijeće imenuje članovima Odbora.
Članak 4.
1. Mandat člana Odbora traje tri godine. Po isteku tog razdoblja članovi Odbora ostaju na dužnosti sve dok ih ne zamijene novi članovi ili se njihov mandat ne obnovi.
2. Mandat člana može prestati i prije isteka trogodišnjega razdoblja u slučaju ostavke ili smrti člana, ili ako ga zamijeni druga osoba, u skladu s postupkom utvrđenim u članku 3. Takvo imenovanje traje za preostali dio mandata.
Članak 5.
Odbor bira predsjednika i dva potpredsjednika iz redova svojih članova. Odbor usvaja svoj poslovnik. Dnevni red sastanaka sastavlja predsjednik Odbora u savjetovanju s Komisijom.
Članak 6.
Odbor može osnivati radne skupine te pozvati promatrače ili stručnjake i omogućiti im da mu pomažu u vezi sa svim posebnim aspektima njegova rada.
Članak 7.
Poslove tajništva za Odbor obavlja Komisija.
Sastavljeno u Bruxellesu 25. srpnja 1978.

Labels: 12
0
15